ઘેલછા એટલે આંધળી ચાકરણ! ‘વર્લ્ડ ટુર’ કરવાની પણ ઉપડે અને વર્લ્ડને ‘હળી’ કરવાની પણ ઉપડે! કઈ ક્વોલીટીનું ભેજું છે, એના ઉપર બધો આધાર! ઘેલા સોમનાથ જેવાં મારાં મિત્ર ચમનિયાને, એક દિવસ ભૂતના દર્શન કરવાની ઘેલછા ઉપડી મને કહે, ‘રમેશિયા! સાલા આપણા નશીબમાં ખાલી માણસો જ જોવાનું લખાયું છે? મારે કોઈપણ સંજોગોમાં ભૂતના દર્શન કરવાં છે!’ તારી ભલી થાય તારી ચમનિયા! ભૂત તે કંઈ વલસાડનો જ્યોતિ મિનારો છે કે આંગળી ચીંધીને એને બતાવું? ભલભલા ભગતડા પણ ભૂતનું નામ પડતાં જ્યાં ભોમકા છોડીને ભાગી જાય, અને એ બબૂચકને ભૂત જોવું છે બોલ્લો! જાણે પાંજરે પૂરાયેલું પોપટડું રમાડવા માંગતો હોય એમ કહે! હજી વાઘ – સિંહ – ચિતા કે ગેંડા જોવાં માંગતો હોય તો સમજ્યા કે પ્રાણી સંગ્રહાલયમાં જઈને પણ બતાવું. આ તો ભૂઉઉંત! સરકારે કોઈ ‘ભૂત સંગ્રહાલય’ થોડાં રાખ્યાં હોય કે એને બતાવી લાવીએ? આપણી પણ ફાટે કે નહિ બોસ?